Document ID: 32003D0023

Απόφαση της Επιτροπής
της 30ής Δεκεμβρίου 2002
για χρηματοδοτική συμμετοχή για την υποχρεωτική σφαγή ζώων από την 1η Ιουλίου έως τις 31 Οκτωβρίου 2001 λόγω του αφθώδους πυρετού στο Ηνωμένο Βασίλειο
[κοινοποιηθείσα υπό τον αριθμό Ε(2002) 5491]
(Το κείμενο στην αγγλική γλώσσα είναι το μόνο αυθεντικό)
(2003/23/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, για δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως το άρθρο 11 παράγραφοι 2 και 4,
Εκτιμώντας τα ακόλουθα:
(1) Εστίες αφθώδους πυρετού παρουσιάστηκαν στο Ηνωμένο Βασίλειο το 2001. Η εμφάνιση της νόσου αντιπροσωπεύει σοβαρό κίνδυνο για τα κοινοτικά αποθέματα. Με στόχο την πρόληψη της εξάπλωσης της νόσου και τη συμβολή στην εξάλειψή της, η Κοινότητα μπορεί να συμμετάσχει σε επιλέξιμες δαπάνες του κράτους μέλους.
(2) Μόλις επιβεβαιώθηκε επίσημα η παρουσία αφθώδους πυρετού, οι βρετανικές αρχές ανέφεραν ότι έλαβαν τα μέτρα που προβλέπονται στο άρθρο 3 παράγραφος 2 της απόφασης 90/424/ΕΟΚ και εφάρμοσαν αμέσως τις σχετικές διατάξεις της οδηγίας 85/511/ΕΟΚ του Συμβουλίου(3).
(3) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(4), κτηνιατρικά και φυτοϋγειονομικά μέτρα που λήφθηκαν σύμφωνα με κοινοτικούς κανόνες χρηματοδοτούνται στο πλαίσιο του τμήματος εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Για σκοπούς δημοσιονομικού ελέγχου, εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.
(4) Η χρηματοδοτική συμμετοχή της Κοινότητας παρέχεται υπό τον όρο ότι τα σχεδιαζόμενα μέτρα εφαρμόζονται αποτελεσματικά και ότι οι αρχές διαβιβάζουν όλες τις αναγκαίες πληροφορίες εντός των προβλεπόμενων προθεσμιών.
(5) Η χρηματοδοτική συμμετοχή για την εξάλειψη του αφθώδους πυρετού στο Ηνωμένο Βασίλειο το 2001, σχετικά με εστίες αφθώδους πυρετού που εμφανίστηκαν έως τις 30 Ιουνίου 2001, έχει καθοριστεί με την απόφαση 2001/654/ΕΚ της Επιτροπής(5).
(6) Εστίες αφθώδους πυρετού εμφανίστηκαν στο Ηνωμένο Βασίλειο και μετά τις 30 Ιουνίου 2001. Πρέπει να καθοριστεί συμπληρωματική χρηματοδοτική συμμετοχή για την εκρίζωση αυτών των εστιών.
(7) Επειδή το ποσό των επιλέξιμων δαπανών θα καταβληθεί σε ευρώ, πρέπει να καθοριστεί συναλλαγματική ισοτιμία.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Ηνωμένο Βασίλειο μπορεί να λάβει χρηματοδοτική συνδρομή της Κοινότητας για την επαρκή αποζημίωση των κατόχων ζώων λόγω της αναγκαστικής σφαγής τους στο πλαίσιο μέτρων εξάλειψης που αφορούν εστίες αφθώδους πυρετού, οι οποίες παρουσιάστηκαν από την 1η Ιουλίου έως το τέλος Οκτωβρίου 2001, σύμφωνα με τις διατάξεις του άρθρου 11 της απόφασης 90/424/ΕΟΚ.
Άρθρο 2
1. Η κοινοτική χρηματοδοτική συμμετοχή καταβάλλεται με βάση:
α) δικαιολογητικά έγγραφα τα οποία αφορούν τα μέτρα που εφαρμόστηκαν την περίοδο που αναφέρεται στο άρθρο 1 και τα οποία υποβάλλονται εντός 60 ημερών από την ημερομηνία κοινοποίησης στο κράτος μέλος της παρούσας απόφασης·
β) τα αποτελέσματα των ελέγχων της Επιτροπής που αναφέρονται στο άρθρο 4.
2. Τα έγγραφα που αναφέρονται στην παράγραφο 1 περιλαμβάνουν χρηματοδοτική έκθεση. Η χρηματοδοτική έκθεση λαμβάνει υπόψη τις κατηγορίες των καταστραφέντων ζώων, ή των σφαγέντων και καταστραφέντων ζώων σε κάθε εκμετάλλευση λόγω του αφθώδους πυρετού. Η έκθεση αυτή διαβιβάζεται σε ηλεκτρονική μορφή σύμφωνα με το παράρτημα.
3. Για τους σκοπούς της παρούσας απόφασης, "επαρκής αποζημίωση" σημαίνει την αποζημίωση της αξίας που είχαν τα ζώα λίγο πριν προσβληθούν από τη νόσο.
Άρθρο 3
Το ποσό των επιλέξιμων δαπανών καθορίζεται σε ευρώ, στην ισοτιμία που δημοσιεύεται στην Επίσημη Εφημερίδα των Ευρωπαϊκών Κοινοτήτων την πρώτη εργάσιμη ημέρα του μηνός κατά τον οποίο λαμβάνεται η αίτηση πληρωμής.
Άρθρο 4
Η Επιτροπή μπορεί να προβαίνει σε επιτόπιους ελέγχους, με τη συνεργασία των αρμόδιων εθνικών αρχών, όσον αφορά την εφαρμογή των ανωτέρω μέτρων και τις σχετικές δαπάνες που πραγματοποιήθηκαν.
Η Επιτροπή ενημερώνει τα κράτη μέλη για τα αποτελέσματα των διεξαχθέντων ελέγχων.
Άρθρο 5
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.
Βρυξέλλες, 30 Δεκεμβρίου 2002.

Labels: 17
5
0
6
18